ജിമ്മി ജോര്ജ് ഫൗണ്ടേഷന് പുരസ്കാരം ബാഡ്മിന്റണ് താരം അപര്ണ ബാലന് പേരാവൂര്കണ്ണൂര്: കേരളത്തിലെ മികച്ച കായിക താരത്തിനുള്ള 33ാമത് ജിമ്മി ജോര്ജ് ഫൗണ്ടേഷന് പുരസ്കാരം അന്താരാഷ്ട്ര ബാഡ്മിന്റണ് താരം അപര്ണ ബാലന്. 25,000 രൂപയും ഫലകവും അടങ്ങുന്നതാണ് പുരസ്കാരം. ജോസ് ജോര്ജ് ഐ.പി.എസ് ചെയര്മാനും അഞ്ജു ബോബി ജോര്ജ്, റോബര്ട്ട് ബോബി ജോര്ജ്, സെബാസ്റ്റ്യന് ജോര്ജ്, ടി.ദേവപ്രസാദ് എന്നിവര് അംഗങ്ങളുമായുള്ള കമ്മിറ്റിയാണ് ജേതാവിനെ തെരഞ്ഞെടുത്തത്. ഇതിഹാസ വോളിബോള് താരം ജിമ്മി ജോര്ജിന്റെ സ്മരണയ്ക്കായി 1989ല് ആണ് പുരസ്കാരം ഏര്പ്പെടുത്തിയത്. കഴിഞ്ഞ 15 വര്ഷക്കാലം ദേശീയഅന്തര്ദേശീയ തലത്തില് കൈവരിച്ച നേട്ടങ്ങളും ബാഡ്മിന്റണ് ഗെയിമിന് നല്കിയ സംഭാവനകളും കണക്കിലെടുത്താണ് അപര്ണയെ പുരസ്കാരത്തിനായി തിരഞ്ഞെടുത്തത്. ഡിസംബര് ആദ്യവാരം ജിമ്മി ജോര്ജ് സ്പോര്ട്സ് അക്കാദമിയില് നടക്കുന്ന ചടങ്ങില് പുരസ്കാരം വിതരണം ചെയ്യും.